Document ID: 32008D0693

KOMMISSIONENS BESLUTNING
af 13. august 2008
om ændring af beslutning K(2006) 4332 om fastsættelse af en årlig vejledende fordeling mellem medlemsstaterne af EF-midlerne til forpligtelser fra Den Europæiske Fiskerifond for perioden 1. januar 2007 til 31. december 2013
(meddelt under nummer K(2008) 4358)
(2008/693/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1198/2006 af 27. juli 2006 om Den Europæiske Fiskerifond (1), særlig artikel 14, og
ud fra følgende betragtninger:
(1)
Ved Kommissionens beslutning K(2006) 4332 af 4. oktober 2006 (2) blev der fastsat en årlig vejledende fordeling mellem medlemsstaterne af EF-midlerne til forpligtelser til de regioner, som er berettiget til støtte fra Den Europæiske Fiskerifond (EFF) i henhold til formål uden for konvergensmålet, af EF-midlerne til forpligtelser til de regioner, som er berettiget til støtte fra EFF i henhold til konvergensmålet og af de samlede EF-midler til forpligtelser fra EFF for perioden 1. januar 2007 til 31. december 2013.
(2)
I henhold til den interinstitutionelle aftale mellem Europa-Parlamentet, Rådet og Kommissionen af 17. maj 2006 om budgetdisciplin og forsvarlig økonomisk forvaltning (3), punkt 48, tillod Europa-Parlamentet og Rådet ved afgørelse 2008/371/EF overførsel til efterfølgende år af bevillinger, der på grund af forsinkelser i vedtagelsen af visse operationelle programmer ikke blev udnyttet i 2007.
(3)
I forordning (EF) nr. 1198/2006, artikel 74, er det fastsat, at den første budgetmæssige forpligtelse indgås, inden Kommissionen vedtager afgørelsen om at godkende det operationelle program. I henhold til artikel 75, stk. 2, i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (4) skal der forud for indgåelsen af en udgiftsforpligtelse foreligge en finansieringsafgørelse vedtaget af institutionen eller de myndigheder, som denne har bemyndiget. Med dette formål vil denne kommissionsbeslutning også udgøre finansieringsafgørelsen for de operationelle programmer for Belgien, Irland, Malta, Polen, Slovenien, Ungarn og Det Forenede Kongerige, som ikke blev vedtaget i 2007, og dermed udgøre indgåelsen af den første budgetmæssige forpligtelse for ovennævnte operationelle programmer, inden Kommissionen vedtager afgørelsen om godkendelse af ovennævnte operationelle programmer.
(4)
Kommissionens beslutning K(2006) 4332 bør ændres i overensstemmelse hermed -
VEDTAGET FØLGENDE BESLUTNING:
Artikel 1
Bilag I til beslutning K(2006) 4332 affattes som angivet i bilaget til nærværende beslutning.
Artikel 2
EFF's bidrag for 2008 til de operationelle programmer for Belgien, Irland, Malta, Polen, Slovenien, Ungarn og Det Forenede Kongerige beløber sig, angivet separat for konvergensmålet og for formål uden for konvergensmålet, til hhv. 138 122 568 EUR og 26 140 015 EUR i løbende priser og opføres i overensstemmelse hermed under budgetposterne 11 06 12 og 11 06 13.
Artikel 3
Denne beslutning finder anvendelse fra den tredje dag, efter at den er vedtaget.
Artikel 4
Denne beslutning er rettet til medlemsstaterne.
Udfærdiget i Bruxelles, den 13. august 2008.

Labels: 2
19
6
18
15